Bukit Aman pastikan arahan PKP dipertingkat
PETALING
JAYA: Polis Diraja Malaysia (PDRM) akan terus memperketatkan penguatkuasaan
agar kadar pematuhan terhadap Perintah Kawalan Pergerakan (PKP) meningkat
kepada 100 peratus di seluruh negara. Pengarah
Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Acryl Sani Abdullah Sani berkata, ini
berikutan masih terdapat segelintir orang awam yang tidak mematuhi arahan PKP. Beliau
berkata, antara alasan diberikan mereka tidak munasabah dan kononnya tidak tahu
mengenai arahan PKP yang sudah masuk hari ke-16 pelaksanaannya semalam. “Sebagai
contoh, alasan keluar rumah untuk membeli roti, air dan rokok pada jam  11 malam adalah tidak munasabah kerana orang
awam sudah diberitahu bahawa semua kedai ditutup pada jam 8 malam serta tidak
dibenarkan keluar rumah selepas 10 malam. “Orang
awam perlu peka dan mematuhi arahan PKP yang dikeluarkan pihak berkuasa bagi
membendung penularan wabak Covid-19,” katanya ketika ditemui pemberita di Plaza
Tol PJS2, di sini, tengah malam Rabu lepas. Acryl
Sani berkata, pihaknya serius dan mahu arahan PKP itu dipatuhi orang awam di
seluruh negara agar wabak berkenaan dapat dibendung. “Ketika
ini, kita semua sedang melawan sesuatu yang tidak nampak (wabak Covid-19),
sekiranya kita leka maka ia akan menggagalkan misi untuk memastikan kadar kes
direkodkan kepada sifar,” katanya. Sementara
itu Ketua Polis Daerah Petaling Jaya, ACP Nik Ezanee Mohd Faisal berkata,
pihaknya telah mengenal pasti beberapa lokasi di daerah itu yang dianggap
‘meriah’ apabila masih ramai orang awam ingkar arahan PKP di kawasan tersebut. Beliau
berkata, berdasarkan pemerhatian pihaknya, lokasi berkenaan adalah di Taman
Medan, Taman Dato Harun, Ara Damansara dan Damansara Damai, di sini. “Pihak
polis akan memberi nasihat dan amaran terlebih dahulu kepada orang awam supaya
tidak keluar rumah sebelum jam10 malam. 

“Sekiranya masih ada orang awam yang ingkar
arahan PKP (selepas 10 malam), kami akan terus membuat tangkapan,” katanya. –
BERNAMA



 
See author's posts
